b'\n_START_ARTICLE_\nMilan Ku\xc4\x8dan\n_START_SECTION_\n\xc5\xbdivljenjepis\n_START_PARAGRAPH_\nPrvi pomemben politi\xc4\x8den polo\xc5\xbeaj, ki ga je zasedal, je bil predsednik Zveze socialisti\xc4\x8dne mladine Slovenije od 1968] do 1969. Nato je postal \xc4\x8dlan sekretariata Zveze komunistov Slovenije. Na tem polo\xc5\xbeaju je ostal do leta 1973, ko je postal sekretar Zveze komunistov Slovenije. Leta 1978 je postal predsednik Skup\xc5\xa1\xc4\x8dine Socialisti\xc4\x8dne republike Slovenije. To dol\xc5\xbenost je opravljal do leta 1982, ko je postal slovenski predstavnik v predsedstvu Centralnega komiteja Zveze komunistov Jugoslavije. Od pomladi 1986 do decembra 1989 je bil predsednik Centralnega komiteja Zveze komunistov Slovenije._NEWLINE_Leta 1990 je bil na neposrednih volitvah v drugem krogu (njegov glavni protikandidat je bil Jo\xc5\xbee Pu\xc4\x8dnik), izvoljen za dvoletni mandat predsednika Predsedstva Republike Slovenije. Funkcijo je opravljal med slovensko osamosvojitveno vojno. Tik pred za\xc4\x8detkom vojne je podpisal Deklaracijo za mir 1991, katere podpisniki so se zavzemali za razoro\xc5\xbeitev Slovenije in Slovenijo brez vojske. Po osamosvojitvi je ponovno kandidiral in bil leta 1992 \xc5\xbee v prvem krogu izvoljen za petletni mandat. Leta 1997 je \xc5\xa1e drugi\xc4\x8d (v skladu z Ustavo Republike Slovenije iz leta 1991) zmagal v prvem krogu in si zagotovil vnovi\xc4\x8den petletni mandat._NEWLINE_Leta 2004 je soustanovil politi\xc4\x8dno dru\xc5\xa1tvo Forum 21 in postal njen predsednik.\n_START_SECTION_\nVpliv na politiko\n_START_PARAGRAPH_\nKo je Borut Pahor leta 2010 s terminom "strici iz ozadja" opozoril, da obstajajo ljudje iz civilne dru\xc5\xbebe, ki \xc5\xbeelijo vplivati na politiko, se je med njimi omenjalo tudi Milana Ku\xc4\x8dana. Na soo\xc4\x8denju pred predsedni\xc5\xa1kimi volitvami (2017) na POP TV, je Borut Pahor priznal, da ga je, ko je bil predsednik vlade RS, Milan Ku\xc4\x8dan pozval, da naj odstopi, saj bodo na mesto predsednika vlade umestili Zorana Jankovi\xc4\x87a. Bil je med skupino dr\xc5\xbeavljanov, ki so pri\xc5\xa1li Jankovi\xc4\x87a osebno pozvati, naj na parlamentarnih volitvah 2011 kandidira. Jankovi\xc4\x87 je na volitvah zmagal, vlade pa mu ni uspelo sestaviti. Javno je podpiral tudi Alenko Bratu\xc5\xa1ek, na predsedni\xc5\xa1kih volitvah 2012 pa je podporo izrekel Danilu T\xc3\xbcrku. _NEWLINE_Ko je eden od ustanovnih \xc4\x8dlanov SMC, Bojan Dobov\xc5\xa1ek iz stranke odstopil, je med razloge med drugim navedel, da se je Miro Cerar o odlo\xc4\x8ditvah preve\xc4\x8dkrat posvetoval z Milanom Ku\xc4\x8danom in njegovim krogom. Ku\xc4\x8dan je zanikal, da naj bi bil stric iz ozadja, da pa je Borutu Pahorju svetoval, \xc4\x8de je nasvet \xc5\xbeelel, prav tako mu je kaj sporo\xc4\x8dil, \xc4\x8de je to \xc4\x8dutil sam.'